FI Euroopan unionin virallinen lehti C 235/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdassa tarkoitettu muutoshakemuksen julkaiseminen

(2015/C 235/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

AITOA PERINTEISTÄ TUOTETTA KOSKEVAN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PREKMURSKA GIBANICA”

EU-nro: SI-TSG-0107-01313 – 19.2.2015

1. Hakijaryhmä ja oikeutettu etu

Ryhmän nimi : Društvo za promocijo in zaščito prekmurskih dobrot Osoite : Ulica Štefana Kovača 40, SI–9000 Murska Sobota SLOVENIJA Puhelin : +386 25261435 Sähköposti : dpzpd@siol.net

Muutoshakemuksen on esittänyt sama tuottajaryhmä, joka haki Prekmurska gibanica -tuotteen rekisteröntiä.

2. Jäsenvaltio tai kolmas maa

Slovenia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☒ Tuotantomenetelmä — ☒ Muu: Erityisluonnetta koskevat vähimmäisvaatimukset ja tarkastusmenettelyt

4. Muutosten tyyppi

— ☒ Rekisteröidyn APT:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutokset

5.1 Maataloustuotteen tai elintarvikkeen kuvaus

Ensimmäisessä kohdassa täsmennetään selkeyden vuoksi, että viimeisen täytekerroksen päälle asetetaan kaksi lehtitaikinakerrosta, joista toiseksi viimeinen voidellaan rasvalla tai kermalla ja viimeinen kerros sivellään rasvalla tai rasvan ja kerman sekoituksella. Mainitut ainesosat – kerma tai hapankerma sekä munankeltuainen – ovat kermakuorrutuksen ainesosia, ja siksi niihin viittaava maininta poistetaan ja korvataan rasvapohjaisen ja kermakuorrutuksen sekoitukseen viittaavalla maininnalla.

Viittaus tuotteen valmistamiseen pyöreässä tai neliskulmaisessa vuoassa poistetaan, koska sama teksti mainitaan kolmannessa kohdassa.

Toisessa kohdassa oleva tuotteen kuvaus poistetaan, koska kyseinen teksti sisältyy jo kolmanteen kohtaan.

Kolmannessa kohdassa poistetaan viittaus Prekmurska gibanica -tuotteen leikkaamiseen kolmionmuotoisiksi paloiksi, kun se valmistetaan pyöreässä vuoassa, ja neliskulmaisiksi paloiksi, kun se valmistetaan neliskulmaisessa vuoassa. Prekmurska gibanica voidaan leikata joko kolmionmuotoisiksi tai neliskulmaisiksi paloiksi vuoan muodosta (pyöreä tai neliskulmainen) riippumatta.

Saman kohdan toiseksi viimeistä virkettä muutetaan, jotta varmistetaan sen oikea tulkinta: tarkoituksena ei ole, että kaikkien täytekerrosten olisi oltava saman paksuisia vaan että samaa täytettä – esim. unikonsiemeniä – sisältävien kerrosten on oltava keskenään yhtä paksuja, ja sama koskee myös omena-, juusto- ja pähkinätäytettä.

5.2 Tuotantomenetelmän kuvaus

Prekmurska gibanican valmistusmenetelmän selkeyttämiseksi kutakin valmistusvaihetta (täytteiden ja kuorrutusten valmistus, kakun kokoaminen, paistaminen, paloiksi leikkaaminen ja pakastaminen) kuvaavaan kohtaan lisätään uusi otsikko.

Ensimmäiseen virkkeeseen lisätään viittaus valmistusohjeen mukaiseen annokseen sopivan kakkuvuoan kokoon (pyöreä vuoka, jonka halkaisija on 30–35 cm); valmistaja voi mukauttaa määriä käyttämänsä vuoan koon mukaan.

Terminologian yhdenmukaisuuden vuoksi vuoasta käytetään yksinomaan ilmausta pekač.

Muro- ja lehtitaikinan valmistusohjeiden ja -vaiheiden kuvaukset poistetaan, koska kyseessä ovat vakiintuneiden valmistusohjeiden ja -menetelmien mukaiset perustaikinat.

Pakastetaikinan käytön kieltämiseen viittaava maininta poistetaan. On todettu, että asianmukaisesti sulatettu pakastetaikina säilyttää tuoreen taikinan ominaisuudet eikä muuta tuotteen aistinvaraisia ominaisuuksia. Pakastetaikinan käytöllä ei ole merkittävää vaikutusta tuotteen maun, koostumuksen ja yleisen vaikutelman kannalta.

Vaniljasokeri poistetaan täytteiden ainesosien luettelosta, koska sen käyttö ei ole pakollista.

Tuorejuustossa on useimmiten jo riittävästi suolaa, mutta tarvittaessa sitä voidaan lisätä juustotäytteeseen.

Omenatäytteen osalta täsmennetään selkeyden vuoksi, että omenat on raastettava. Suolaa koskeva maininta poistetaan, koska on todettu, ettei suolaa yleensä käytetä omenatäytteeseen.

Kermakuorrutuksen osalta täsmennetään erikseen, että kuorrutukseen voidaan käyttää hapankermaa ja/tai tavallista kermaa, koska markkinoilla on nykyisin useita kermatyyppejä, jotka eivät sovellu tähän tarkoitukseen.

Hienosokeri mainitaan edelleen ensimmäisessä osassa, jossa luetellaan kaikki ainekset, vaikka sen käyttöä koskeva kuvaus sisältyy jo eritelmään.

Lisäksi täsmennetään, että yksittäisten aineiden määrä voi vaihdella (10 %) tiettyjen raaka-aineiden ominaisuuksissa esiintyvän vaihtelun vuoksi (tällaisia ominaisuuksia ovat mm. omenoiden mehukkuus, makeus, tuorejuuston kosteuspitoisuus, ja saksanpähkinä- ja unikonsiementäytteen määrä suhteutetaan muihin täytteisiin nähden).

Omenatäytteeseen voidaan käyttää joko kuorittuja tai kuorimattomia omenoita. Omenat on raastettava, mutta tapa, jolla ne raastetaan, ei ole olennaista, ja siksi ilmaisut ”kuoritaan” ja ”ohuiksi suikaleiksi” poistetaan.

Kermapohjaisessa kuorrutuksssa voidaan käyttää hapankermaa ja/tai tavallista kermaa tai näiden sekoitusta, ja siksi kyseiseen kohtaan on lisätty ilmaisu ”tai”.

Ymmärtämisen helpottamiseksi ja terminologian yhdenmukaistamiseksi rasvapohjaisen kuorrutuksen valmistusta koskevaan kuvaukseen on tehty joitakin pieniä muutoksia, ja ilmaisu ”kasvirasva” on korvattu ”kasviöljyllä”, joka jo mainitaan ainesosaluettelossa.

Prekmurska gibanican kokoaminen kuvattiin aiemmin erikseen sen mukaan, käytettiinkö pyörää vai neliskulmaista vuokaa, koska kotona valmistettua lehtitaikinaa käytettäessä vuoan muoto vaikuttaa siihen, miten taikinakerrokset asetellaan. Koska myös valmistaikinan käyttö sallitaan, kuvausta on yksinkertaistettu ja yhdenmukaistettu niin, että se kattaa molemmat vuokatyypit. Tämän vuoksi lehtitaikinan valmistusta koskeva teksti, jossa erikseen kuvataan pyöreää vuokaa ja neliskulmaista vuokaa koskeva menettely, poistetaan ja korvataan uudelleen laaditulla tekstillä.

Selkeyden vuoksi murotaikinan paksuutta (enintään 5 mm) koskevaan kohtaan lisätään ilmaisu ”paistamisen jälkeen”, koska tätä ominaisuutta arvioidaan valmiista tuotteesta.

Yksinkertaisuuden vuoksi Prekmurska gibanican yksittäisen palan painoa koskeva määräys yhdenmukaistetaan siten, että sekä yksittäisen tuottajan valmistaman että teollisesti valmistetun palan vähimmäispainoksi asetetaan 170 grammaa. Paistetun kakun pinnalle voidaan sirotella sokeria ilman, että se vaikuttaa tuotteen lopullisiin ominaisuuksiin, ja siksi kyseiseen kohtaan lisätään ilmaisu ”voidaan”.

Prekmurska gibanica voidaan pakastaa ennen paistamista tai sen jälkeen, ja siksi eritelmään lisätään maininta siitä, että tuote voidaan pakastaa myös paistamisen jälkeen. Tuotetta ei kuitenkaan saa pakastaa uudelleen. Koska Prekmurska gibanican valmistukseen saa käyttää myös pakastetaikinaa, on lisätty määräys, jonka mukaan pakastetaikinaa käytettäessä tuote on paistettava välittömästi eikä sitä saa pakastaa paistamattomana. Paistamisen jälkeen se voidaan kuitenkin tarvittaessa pakastaa.

5.3 Erityisluonnetta koskevat vähimmäisvaatimukset ja tarkastusmenettelyt

Tätä kohtaa muutetaan lähinnä ymmärrettävyyden vuoksi: ensimmäiseen luetelmakohtaan lisätään ilmaus ”ja kuvattua menetelmää on noudatettava”, ja näin ollen toinen luetelmakohta poistetaan.

Nykyistä kolmatta luetelmakohtaa muutetaan, koska halutaan selventää, että täytekerrosten yhdenmukaista paksuutta koskeva vaatimus viittaa saman täytteen – eikä kaikkien täytteiden – eri kerrosten paksuuteen. Ilmaisut ”tuoksu, aromi, koostumus ja yleinen ulkoasu” poistetaan, koska näitä ominaisuuksia arvioidaan aistinvaraisessa arvioinnissa.

Kolmannessa kohdassa poistetaan eurooppalaisen standardin EN 45011 noudattamiseen viittaava teksti, koska kyseessä on lainsäädännössä jo vahvistettu vaatimus.

AIDON PERINTEISEN TUOTTEEN TUOTE-ERITELMÄ

”PREKMURSKA GIBANICA”

EU-nro: SI-TSG-0107-01313 – 19.2.2015

”Slovenia”

1. Rekisteröitävä nimi

Prekmurska gibanica

2. Tuotelaji

Luokka 2.24 Leipomo-, konditoria-, makeis- ja keksituotteet

3. Rekisteröinnin perusteet

3.1 Onko tuote seuraavien vaatimusten mukainen:

— ☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla. — ☐ Se valmistetaan perinteisesti käytetyistä raaka-aineista tai ainesosista.

Prekmurska gibanica tehdään kahdesta erityyppisestä taikinasta ja neljästä eri täytteestä, joita kutakin tulee kaksi kertaa, mikä antaa tuotteelle sille tunnusomaiset ulkomuodon ja maun. Prekmurska gibanica on näin ollen itsessään erityinen ja tunnusomaisen koostumuksensa ansiosta erityisluonnetta ilmaiseva.

3.2 Onko nimi seuraavien vaatimusten mukainen:

— ☒ Se on ollut perinteisesti käytössä kyseiseen erityistuotteeseen viitattaessa. — ☐ Se osoittaa tuotteen perinteistä luonnetta tai erityisluonnetta.

Sloveenin kielen etymologisen sanakirjan mukaan gibanica on potica-tyyppinen kakku, jota valmistetaan Slovenian itäosissa. Sanan alkuperä on gibâničnik, gibâničnjak, (leipä/leivoskori) tai gibâničar (leipuri). Vanhimmat todisteet ovat 1700-luvulta: Pohlin kutsui kakkua gebanzaksi. Sana itsessään tulee sanasta gybati, ja gibanica on useista taikinakerroksista (gyüba) muodostuva leivonnainen.

4. Kuvaus

4.1 Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

Prekmurska gibanica on kahdesta erilaisesta taikinasta (pohjan murotaikina ja täytekerrosten välissä oleva lehtitaikinalevy) koostuva leivonnainen, jonka neljä eri täytettä (unikonsiemen, tuorejuusto, saksanpähkinä, omena) lisätään kerroksittain määrätyssä järjestyksessä siten, että kunkin täytteen väliin tulee lehtitaikinalevy. Täytteet lisätään samassa järjestyksessä vielä toisen kerran. Ylimmän täytekerroksen päälle asetetaan kaksi lehtitaikinalevyä, joista toiseksi ylin kostutetaan rasva- tai kermakuorrutuksella, ja ylimmälle kerrokselle levitetään rasvakuorrutusta tai rasva- ja kermakuorrutuksen sekoitusta.

Ulkonäkö: Prekmurska gibanica voidaan valmistaa pyöreässä tai neliönmuotoisessa vuoassa. Kakku ja sen palat ovat 5–7 cm korkeita. Palat voivat olla muodoltaan kolmionmuotoisia tai suorakulmaisia. Kakun on oltava riittävästi paistettu, täyte ei saa valua ulos, pinta on tasainen, mahdollisesti hieman aaltoileva mutta vailla halkeamia. Kukin täytekerros on erotettava muista täytteistä lehtitaikinalevyllä. Kullakin kerroksella on sille omainen värinsä: tuorejuusto on kermanvalkoista, pähkinät ja omenat kullanruskeita ja unikonsiemenkerros kiiltävän musta. Päällimmäisenä oleva lehtitaikina on tiiviisti kiinni viimeisessä täytekerroksessa. Prekmurska gibanica -palassa on näin ollen kahdeksan täytekerrosta, jotka toistuvat tarkkaan määrätyssä järjestyksessä (unikonsiemenet, tuorejuusto, saksanpähkinät, omenat). Kunkin täytteen kaksi kerrosta ovat keskenään yhtä paksuja.

Aromi: Tuotteella on tunnusomainen voimakas maku ja tuoksu, joissa tuntuvat tuoreet unikonsiemenet, mieto tuorejuusto, hienostuneet saksanpähkinät ja hapahkot omenat. Prekmurska gibanican tulee olla mehevä, ei liian rasvainen ja sopivan makea.

Koostumus: Pala on koostumukseltaan pehmeä, hienojakoinen, tasainen ja pehmeä. Yksittäiset ainekset muodostavat tasapainoisen kokonaisuuden.

4.2 Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Valmistusaineet (käytettäessä halkaisijaltaan 30–35 cm olevaa pyöreää vuokaa):

Taikina: — murotaikina — lehtitaikina

Täytteet: — unikonsiementäyte: 300 g hienoksi jauhettuja unikonsiemeniä, 100 g hienoa sokeria — juustotäyte: 1,2 kg täysrasvaista tuorejuustoa, 100 g hienoa sokeria, 2 munaa ja tarvittaessa hyppysellinen suolaa — pähkinätäyte: 300 g jauhettuja saksanpähkinöitä, 100 g hienoa sokeria — omenatäyte: 1,5 kg raastettua omenaa (mieluiten hapahkoja omenoita), 120 g hienoa sokeria, kanelia Kaikkiin täytteisiin voidaan halutessa lisätä vaniljasokeria.

Kuorrutukset: — kermakuorrutus (8 dl kermaa/hapankermaa, 3 munaa) — rasvapohjainen kuorrutus (250 g margariinia tai voita tai sianihraa taikka kasviöljyä).

Prekmurska gibanican pinnalle voidaan paistamisen jälkeen sirotella sokeria.

Kunkin ainesosan määrä voi vaihdella 10 prosentin rajoissa.

Prekmurska gibanican valmistusvaiheet:

Täytteiden ja kuorrutusten valmistus

Unikonsiementäyte: Unikonsiementäytteeseen käytetään hienoksi jauhettuja unikonsiemeniä, joihin lisätään sokeri ja (haluttaessa) vaniljasokeri. Ainekset sekoitetaan hyvin ja täyte jaetaan kahteen osaan.

Juustotäyte: munat, sokeri ja vaniljasokeri, suola ja tuorejuusto sekoitetaan siten, että seoksesta tulee tasaista ja helposti levitettävää. Juustotäyte jaetaan kahteen osaan.

Pähkinätäyte: Pähkinätäyte tehdään hienonnetuista saksanpähkinöistä, joihin lisätään sokeria ja (haluttaessa) vaniljasokeria. Täyte jaetaan kahteen osaan.

Omenatäyte: Omenat raastetaan, lisätään sokeri, vaniljasokeri (valinnainen) ja kaneli. Ainekset sekoitetaan kevyesti. Jos käytetään hyvin meheviä omenoita, ne raastetaan ja raaste jätetään joksikin aikaa seisomaan, jotta liika neste valuu pois, ja muut ainekset lisätään vasta sen jälkeen. Omenatäyte jaetaan kahteen osaan.

Kermakuorrutus: Kokonaiset munat ja hapankerma ja/tai kerma vatkataan varovasti. Kuorrutusta valellaan täytekerrosten päälle. Kermakuorrutuksen määrä riippuu täytteestä, ja se on jaettava tarkkaan. Eniten kuorrutusta valellaan kuivempien täytteiden eli unikonsiemenien ja pähkinöiden päälle; tuorejuustotäytteeseen sitä tarvitaan vähemmän ja omenatäytteeseen vain vähän (tai ei lainkaan, jos omenat ovat hyvin mehukkaita).

Rasvapohjainen kuorrutus: Rasvapohjainen kuorrutus valmistetaan voista, margariinista, sianihrasta tai kasviöljystä. Kuten kermakuorrutusta, sitä levitetään yksittäisten täytekerrosten päälle, samassa suhteessa kuin kermakuorrutusta.

Prekmurska gibanican kokoaminen

Murotaikina kaulitaan Prekmurska gibanicalle sopivaan muotoon (neliskulmaiseksi tai pyöreäksi). Murotaikina saa paistamisen jälkeen olla enintään 5 mm paksu. Vuoka voidellaan rasvalla, kaulittu taikina asetetaan vuokaan ja taikinaan tehdään haarukalla reikiä sinne tänne. Taikinaa paistetaan kuumassa uunissa muutama minuutti siten, että sen pinta saa kellertävän värin (tämä vaihe voidaan myös jättää pois).

Lehtitaikina asetetaan voideltuun vuokaan murotaikinan päälle. Lehtitaikinan päälle levitetään puolet unikonsiementäytteestä, ja sitä valellaan kerma- ja rasvapohjaisella kuorrutuksella. Unikonsiementäytteen päälle asetetaan toinen lehtitaikinalevy. Sen päälle levitetään puolet juustotäytteestä ja sopiva määrä kerma- ja rasvakuorrutusta. Sen jälkeen asetetaan kolmas lehtitaikinakerros, jonka päälle levitetään puolet pähkinätäytteestä sekä jälleen kuorrutusta (saman verran kuin unikonsiementäytteelle). Neljännen lehtitaikinalevyn päälle laitetaan puolet omenatäytteestä. Tarvittaessa kostutetaan kerma- ja rasvakuorrutuksella. Lisätään vielä kerros lehtitaikinaa, ja toistetaan koko prosessi samassa järjestyksessä siten, että unikonsiementäytettä seuraa tuorejuusto, sen jälkeen tulevat pähkinät ja omenat, ja väliin tulee aina lehtitaikinalevy.

Kun lehtitaikinalevyjen erottamia täytekerroksia on kahdeksan, ylimmän täytteen päälle levitetään vielä yhdeksäs lehtitaikinalevy, se kostutetaan kerma- tai rasvapohjaisella kuorrutuksella ja peitetään viimeisellä taikinalevyllä. Vuoan ylin taikinakerros kostutetaan rasvapohjaisella kuorrutuksella tai rasvapohjaisen ja kermakuorrutuksen sekoituksella. Tämän jälkeen Prekmurska gibanicaan pistellään pitkällä neulalla vuoan pohjaan asti ulottuvia reikiä.

Prekmurska gibanican paistaminen ja leikkaaminen

Valmis Prekmurska gibanica (tuore tai jäädytetty) paistetaan uunissa kypsäksi. Uunilämpötilaksi valitaan 200 °C yhden tunnin ajaksi, ja paistamista jatketaan 170 °–180 °C lämpötilassa vielä toisen tunnin ajan. Suositeltuja lämpötilaa ja paistoaikaa voidaan mukauttaa uunin tyypistä riippuen. Jos Prekmurska gibanica on kuorrutettu pelkästään rasvalla ennen paistamista, se on uunista otettaessa valeltava kermalla tai hapankermalla. Paistamisen jälkeen Prekmurska gibanican annetaan jäähtyä muutama tunti huoneenlämpötilassa.

Prekmurska gibanicaa ei pidä leikata kuumana. Se leikataan kolmion- tai neliönmuotoisiin paloihin. Yksittäisen palan on oltava 5–7 cm korkea, ja sen tulee painaa vähintään 170 g. Prekmurska gibanica voidaan erilaisissa tarjoilutilaisuuksissa leikata pienemmiksi paloiksi halutulla tavalla. Kakkupalojen pinnalle voidaan sirotella sokeria.

Prekmurska gibanican pakastaminen

Prekmurska gibanica voidaan pakastaa välittömästi kokoamisen jälkeen (eli ”raakana”) tai paistettuna; sitä ei saa pakastaa uudelleen.

Jos valmistamiseen käytetään pakastetaikinaa, sitä ei saa pakastaa uudelleen vaan se on paistettava. Tarvittaessa se voidaan pakastaa paistamisen jälkeen, koska se on käynyt läpi termisen prosessin.

4.3 Tuotteen perinteisen luonteen todistavat tärkeimmät tekijät (tämän asetuksen 7 artiklan 2 kohta)

Sana gibanica tulee sanasta gűba (guba, taite) ja verbista gibati, pregibati (taittaa). Lukuisat historialliset lähteet osoittavat, että tämäntyyppinen kakku tunnettiin jo kauan sitten Prekmurjessa. Vanhin kirjallinen lähde on vuodelta 1828, jolloin kirjailija ja pappi Jožef Košič laati slovakialaissyntyisen kansatieteilijä Johann Csaplovics E. V. Jeszenovan pyynnöstä tutkielman Prekmurjen kylien tavallisimmista ruokalajeista sata vuotta aikaisemmin. Siinä mainitaan erityisesti ruokalajit hajdinjača, prekmurska gibanica, krapci ja vrtanki. Tämä kirjoitelma julkaistiin myös unkariksi ja saksaksi (A magyaroszági Vendus – tótokról, Croaten und Wenden in Ungern). Košič kuvailee siinä myös Prekmurjessa hääjuhlissa tarjottavia ruokia ja toteaa, että yksi näistä on kiistatta gibanica. Hän kertoo, että gibanica on saanut nimensä taikinakerroksista (gyüba), joita siinä on 10–11. Gibanica leikattiin kolmionmuotoisiksi paloiksi, jotka aseteltiin suuriksi kasoiksi pöydälle. Kirjoitelmasta löytyvät ensimmäiset kirjalliset lähteet, joissa kuvaillaan gibanican valmistus- ja tarjoilutapoja Prekmurjessa.

Ensimmäinen Prekmurjen asukkaiden ruokailutottumuksia perusteellisesti ja järjestelmällisesti kuvannut henkilö oli Vilko Novak. Hänen vuodelta 1947 olevassa etnografisessa tutkimuksessaan Ljudska prehrana v Prekmurju kuvataan Prekmurska gibanicaa ja sen valmistustapaa seuraavasti: ”Gibanica valmistetaan murotaikinasta, johon on käytetty voita tai laardia. Alimmaiselle kerrokselle eli pohjalle levitetään tuorejuustoa, saksanpähkinöitä, unikonsiemeniä ja rusinoita ja päällimmäiseksi lehtitaikinakerros. Lehtitaikinakerroksen päälle levitään toinen kerros täytettä, ja jokaiselle kerrokselle kaadetaan kermaa. Kerroksia lisätään kunnes saadaan 9-kerroksinen gibanica. Gibanica paistetaan pyöreässä savivuoassa (tepsija) eritoten ristiäis- ja hääjuhlissa sekä suojeluspyhimysten muistopäivinä.” Tämä teos on yhä tänä päivänä alan tutkijoiden käytössä.

Yksityiskohtainen ohje Prekmurska gibanican valmistamiseen löytyy Andreja Grumin ja Ivan Vozeljin teoksesta Slovenske narodne jedi vuodelta 1964. Siinä esitetään kaksi erilaista ohjetta, joissa molemmissa kuitenkin mainitaan, että ”Prekmurska gibanica valmistetaan kahdenlaisesta taikinasta: Alimpana on murotaikina, joka on hieman paksumpi ja joka muodostaa kakun pohjan. Sen päälle tulevat muut taikinakerrokset ovat lehtitaikinaa (filotaikinaa). Myös siinä tapauksessa, että gibanica tehdään vain yhdestä taikinasta (lehtitaikinasta), pohjakerros jätetään paksummaksi.”

Prekmurska gibanica mainitaan myös Prekmurjen kuuluisimman runoilijan Miško Kranjecin teoksessa Povest o dobrih ljudeh vuodelta 1972: ”Niin se on, että vasta gibanica tekee juhlasta juhlan. Ja köyhäkin juhlan ansaitsee, vaikka vain kerran vuodessa, muuten ei kukaan selviä.” Tällä välin Ana otti gibanican uunista, ja laittoi sen pöydälle pitäen tepsija-vuokaa rievuilla, jotta ei polttaisi käsiään. Jožef asetti sen puiselle aluslautaselle, jossa yleensä pidettiin vesikannua. Hän tarkasteli gibanicaa. Gibanica lepäsi hänen edessään iloisenvärisenä, keltaisena ja valkoisena, unikonsiemeniä siellä täällä, tulikuumana, kermalla voideltuna ja sokerilla koristeltuna. Jožef nyökkäsi ja sanoi: ”Hieno siitä tuli. Söisin sitä kuolinvuoteellanikin, vaikka tietäisin, ettei siitä enää mitään apua ole. Ja taivaassakin surisin, jos joutuisin jättämään sen koskemattomana maailmaan.”

Viimeisten viidentoista vuoden aikana on julkaistu useita teoksia, joissa kuvaillaan Prekmurska gibanicaa. Keittotaidon alalla alalla Prekmurska gibanicaa kuvaillaan Cilka Sukičin kirjassa Prekmurska, prleška in štajerska kuhinja vuodelta 1997, Jože Zadravecin kirjassa Značilnosti ljudske prehrane v Prekmurju vuodelta 1998 ja Branko Časarin kirjassa Boug žegnjaj vuodelta 2000. Stanko Renčlj ja Roman Karas kuvaavat teoksessaan Prekmurske dobrote (2001) seikkaperäisesti Prekmurska gibanican valmistusmenetelmää ja aistinvaraisten ominaisuuksien arviointia.

(1) EUVL L 343, 14.12.2012, s. 1.